Die jaar 2007 is die 130ste gedenkjaar van die koms van die sogenaamde tweede golf van Duitse immigrante na die Wes-Kaap, spesifiek na die Kaapse Vlakte. Nuwejaarsdag 2007 was ook die 120ste herdenking van die onafhanklikheid van die Wynbergse Lutherse gemeente. Dit is ook die jaar waarin hierdie oudste, en tweede, van die oorspronklike drie Lutherse gemeentes wat die gemeenskap bedien het, sal ophou om as onafhanklike gemeente te funksioneer en in 'n sogenaamde 'gemeenteverband' met die laaste oorblywende gemeente sal tree. Sowel die kerkgebou van die Philippigemeente as die kerkgebou van die gemeente wat eerste gesluit het, dié van Neu-Eisleben, is boonop vanjaar 110 jaar gelede gebou. Hierdie artikel gee 'n oorsig oor die geskiedenis van die gemeenskap in die lig van spesifieke mylpale voor en sedert 1877. Dit boekstaaf verder die gedagtes van 'n paar afstammelinge wat direk deur die opskorting van die oudste gemeente as onafhanklike gemeente geraak word.